
	  Parlamentul României   

 Camera Deputaţilor


COMISIA PENTRU MEDIU Şi echilibru ecologic
                                                                                              Bucureşti, 23.06.2014
                                                                                                         Nr. 4c-27/95


                                Către,
BIROUL PERMANENT AL 

CAMEREI DEPUTAŢILOR
Vă înaintăm, alăturat, raportul asupra propunerii legislative pentru modificarea şi completarea Legii 211/2011 privind regimul deşeurilor, trimisă comisiei spre dezbatere în fond, în procedură obişnuită, cu adresa nr.Plx.211 din 22 aprilie 2014 şi înregistrată cu nr.4c-27/95 din 23 aprilie 2014. 

PREŞEDINTE,

CARMEN ILEANA MOLDOVAN

R A P O R T    

asupra propunerii legislative pentru modificarea şi completarea Legii 211/2011 privind regimul deşeurilor
În conformitate cu prevederile art.95 din Regulamentul Camerei Deputaţilor, republicat, Comisia pentru mediu şi echilibru ecologic a fost sesizată, spre dezbatere în fond, în procedură obişnuită, cu propunerea legislativă pentru modificarea şi completarea Legii 211/2011 privind regimul deşeurilor, trimisă cu adresa nr.Plx.211 din 22 aprilie 2014 şi înregistrată cu nr.4c-27/95 din 23 aprilie 2014. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1302/25.11.2014);

· avizul negativ al Comisiei juridice, de disciplină şi imunităţi (nr.4c-11 /484/23.02.2014);
· avizul negativ al Comisiei pentru industrii şi servicii (nr.4c-3/152/28.04.2014);

· punctul de vedere negativ al Guvernului (nr.543/28.03.2014).

Prezenta propunere legislativă are ca obiect de reglementare modificarea alin.(3) al art.22 din Legea nr.211/2011 privind regimul deşeurilor, cu modificările ulterioare, în sensul exceptării deţinătorilor/producătorilor de deşeuri persoane juridice care produc doar deşeuri asimilabile deşeurilor menajere şi care dovedesc că au un contract cu operatorii economici autorizaţi din punct de vedere al protecţiei mediului pentru efectuarea operaţiunilor de colectare şi transport, de la obligaţia desemnării unei persoane din rândul angajaţilor proprii care să urmărească şi să asigure îndeplinirea obligaţiilor prevăzute de Legea nr.211/2011 sau a delegării acestei obligaţii unei terţe persoane.
Propunerea legislativă a fost respinsă de Senat, în şedinţa din 14 aprilie 2014, în calitate de primă Cameră sesizată.
Comisia propune Plenului Camerei Deputaţilor respingerea propunerii legislative, întrucât nu se pot face excepţii de la prevederile legale pentru anumite tipuri de operatori economici, existând posibilitatea de a fi exceptaţi operatori economici care nu ar putea beneficia de acest fapt.
Propunerea legislativă face parte din categoria legilor ordinare, conform art.76 alin.(2) din Constituţia României, republicată. 
Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa comisiei din 17 iunie 2014 . 
La lucrările comisiei au fost prezenţi 19 deputaţi, din totalul de 21 membri ai comisiei.

La dezbateri a participat, ca invitat, în conformitate cu prevederile art.54 şi 55 din Regulamentul Camerei Deputaţilor, republicat, Anne Marie Jugănaru – secretar de stat şi Mihaela Frăsineanu – consilier în cadrul Ministerului Mediului şi Schimbărilor Climatice.
Camera Deputaţilor este Cameră decizională, potrivit prevederilor art. 75 alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat. 
             PREŞEDINTE,                                                    SECRETAR,
CARMEN ILEANA MOLDOVAN                             VASILE DANIEL SUCIU
Consilier  parlamentar, 

Iulia Toader                                  
